
Za takojšnjo objavo v medijih!

HORUS in ADRASTOS 2026
Objavljena sta 18. razpis za nagrado HORUS 2026 in 4. razpis za nagrado ADRASTOS 2026

Rok za oddajo vlog je 5. oziroma 10. november, finalisti bodo znani 23. novembra, zmagovalci pa 15. decembra 2026.

(Ljubljana, 1. 10. 2026) Inštitut za razvoj družbene odgovornosti (IRDO) je v sodelovanju s podpornimi partnerji včeraj objavil 18. razpis za HORUS 2026 – Slovensko nagrado za družbeno odgovornost in trajnostni razvoj, namenjeno podjetjem in organizacijam. Rok za oddajo vlog za nagrado Horus je 10. november 2026.

Nagrada Horus je najstarejša tovrstna nagrada v Sloveniji, z doslej več kot 300 prijavljenimi podjetji in organizacijami, posamezniki. Predstavlja trdno tradicijo podeljevanja nagrad in podpore razvoju trajnostnosti in družbene odgovornosti v slovenskem prostoru. Je usklajena z najnovejšimi ESG usmeritvami, zajema ključna področja ESRS in VS ter spodbuja k strateškemu upravljanju trajnostnosti v organizacijah vseh velikosti in oblik.

IRDO je včeraj objavil tudi 4. razpis za ADRASTOS – Slovensko mladinsko nagrado za družbeno odgovornost in trajnostni razvoj, rok za oddajo vlog za to nagrado je 5. november 2026, obe nagradi pa bosta podeljeni predvidoma 15. decembra 2026. Za prijavitelje na oba razpisa bo 8. oktobra 2026 organiziran brezplačni seminar.

V letu 2026 v okviru projekta HORUS 2026 – Slovenska nagrada za družbeno odgovornost in trajnostni razvoj organizatorji objavljajo razpis za naslednje kategorije: za fizične osebe priznanje za posameznika, za pravne osebe pa nagrada za strateško celovitost pravne osebe (za strateški pristop podjetij, organizacij k družbeni odgovornosti in trajnostnemu razvoju) in nagrada za projekt (za sodelovanje gospodarstva, šolstva in mladih).

Za sodelovanje v razpisu prijavitelji izpolnijo specializiran vprašalnik, usklajen s smernicami Standarda za družbeno odgovornost ISO26000:2010,  načeli ESG  (okoljski, družbeni in upravljavski vidik) ter drugimi aktualnimi evropskimi in nacionalnimi okviri  na področju družbene odgovornosti in trajnostnega razvoja (GRI, ESRS, VSME/VS…). Z nagrado HORUS organizatorji prepoznavajo, strokovno potrjujejo in nagrajujejo celovite pristope pravnih oseb in posameznikov k družbeni odgovornosti in trajnostnemu razvoju. 
Organizatorji k sodelovanju vabijo profitne in neprofitne osebe vseh velikosti, med njimi podjetja, zavode, neprofitne in druge organizacije, lokalne skupnosti, osebe javnega prava ter posameznike, ki delujejo družbeno odgovorno in razvijajo trajnostnost. Prijave na razpis za nagrado HORUS 2026 organizatorji zbirajo do 10. novembra 2026, nagrade pa bodo podeljene predvidoma 15. decembra 2026. Celoten razpis je objavljen na spletni strani https://www.horus.si/. 
Ob podelitvi bodo četrtič podeljene tudi nagrade ADRASTOS – Slovenska mladinska nagrada za družbeno odgovornost in trajnostni razvoj, razpis ADRASTOS 2026 za mlade je odprt do 5. novembra 2026.

ADRASTOS je slovenska mladinska nagrada za družbeno odgovornost in trajnostni razvoj. Organizator k sodelovanju vabi neformalne skupine mladih, mladinske in druge nevladne organizacije ter izobraževalne organizacije. Z nagrado ADRASTOS organizator skupaj s partnerji nagrade prepoznava, strokovno potrjuje in nagrajuje projekte in ideje ter delovanje mladih na področju družbene odgovornosti in trajnostnega razvoja.

Strokovno organizacijski odbor nagrade ADRASTOS 2026 v letu 2026 razpisuje tri kategorije nagrad za mlade: ADRASTOS 2026 – SEMENA SEDANJOSTI (nagrada za že izveden trajnostni projekt) in ADRASTOS 2026 – VIZIJE PRIHODNOSTI (nagrada za načrtovan trajnostni projekt, idejo) ter ADRASTOS 2026 – NAJBOLJŠI MENTOR/ICA (posebno priznanje za mentorja/mentorico). Celoten razpis je objavljen na spletni strani https://adrastos.si/.

Inštitutu IRDO se kot podporni člani projekta Horus pridružujejo še naslednje organizacije: Slovensko društvo za odnose z javnostmi (PRSS), Britansko – slovenska gospodarska zbornica, CNVOS – Zavod Center za informiranje, sodelovanje in razvoj nevladnih organizacij, Društvo za marketing Slovenije, Društvo novinarjev Slovenije,  Listina raznolikosti Slovenije, Slovensko društvo ZN za trajnostni razvoj, Slovensko združenje za kakovost in odličnost, Štajerska gospodarska zbornica, TÜV Austria servis d.o.o., Urad RS za mladino, Združenje delodajalcev Slovenije, Združenje Manager in drugi. Partner spremljanja objav v medijih je Press Clipping d.o.o.. #

Dodatne informacije za oba razpisa:

IRDO - Inštitut za razvoj družbene odgovornosti, Cesta 13. julija 65a, 1261 Ljubljana - Dobrunje

spletno mesto: www.horus.si, www.irdo.si, www.adrastos.si, e-pošta: nagrada.horus@irdo.si in info@adrastos.si 
Kontaktna oseba: mag. Anita Hrast, direktorica, gsm: 031 344 883
	    Organizator: 

